text: জিতেন্দ্র (জন্ম: রবি কাপুর, ৭ এপ্রিল ১৯৪২) হলেন একজন ভারতীয় অভিনেতা, টিভি ও চলচ্চিত্র প্রযোজক এবং বালাজি টেলিফিল্মস, বালাজি মোশন পিকচার্স ও এএলটি এন্টারটেইনমেন্টের চেয়ারম্যান। তিনি তার নৃত্যশৈলির জন্য সুপরিচিত। তিনি দক্ষিণ ভারতীয় বিশেষ করে তেলুগু ভাষার চলচ্চিত্রের পুনর্নির্মিত আশির অধিক হিন্দি চলচ্চিত্রে অভিনয় করেছেন। ১৯৬০-এর দশক থেকে দীর্ঘ কর্মজীবনে তিনি ১২১টি হিট চলচ্চিত্র উপহার দিয়েছেন। তিনি ২০০৩ সালে ফিল্মফেয়ার আজীবন সম্মাননা পুরস্কার এবং ২০০৬ সালে স্ক্রিন আজীবন সম্মাননা পুরস্কারে ভূষিত হন।
  
  প্রারম্ভিক জীবন
  জিতেন্দ্র ১৯৪২ সালের ৭ই এপ্রিল ব্রিটিশ ভারতের পাঞ্জাবের (বর্তমান পাঞ্জাব, ভারত) অমৃতসরে জন্মগ্রহণ করেন। তার জন্ম নাম রবি কাপুর। তার পিতা অমরনাথ কাপুর ও মাতা কৃষ্ণা কাপুর। তার পিতা নকল গহনার ব্যবসা করতেন, যা চলচ্চিত্রে সরবরাহ করা হত। তিনি মুম্বইয়ের গিরগোমের সেন্ট সেবাস্টিয়ান্‌স গোয়ান হাই স্কুলে পড়াশোনা করেন। সেখানে তার সহপাঠি ছিলেন রাজেশ খান্না। তিনি পরে মুম্বইয়ের সিদ্ধার্থ কলেজে পড়াশোনা করেন। ভি. শান্তরামের নবরং চলচ্চিত্রের জন্য গহনা সরবরাহ দিতে গেলে শান্তরাম তাকে সন্ধ্যা শান্তরামের চরিত্রের যমজ চরিত্রে তাকে কাজের সুযোগ দেন।
  
  কর্মজীবন
  জিতেন্দ্রের কর্মজীবনে প্রথম আলোচিত সাফল্য আসে ভি. শান্তরামের ১৯৬৪ সালের গীত গায়া পাত্থরোঁ নে চলচ্চিত্র দিয়ে। চার বছর পরে ফর্জ (১৯৬৭) ছিল তার আরেকটি উল্লেখযোগ্য মাইলফলক। এই চলচ্চিত্রের "মস্ত বাহারোঁ কা ম্যায়ঁ আশিক" গানের জন্য তিনি মুম্বইয়ের একটি দোকান থেকে নেওয়া টি-শার্ট আর সাদা জুতা পরবর্তী কালে তার প্রতীকী স্টাইল হয়ে দাঁড়ায়। ফর্জ চলচ্চিত্রটি গোল্ডেন জুবিলি হিট তকমা লাভ করে। ফর্জ-এর সফলতার পর তিনি কারবাঁ, হামজোলি চলচ্চিত্রে অনবদ্য নাচের সুবাদে তিনি জাম্পিং জ্যাক অফ বলিউড খ্যাতি লাভ করেন।
  
  পুরস্কার ও সম্মাননা
   ১৯৯৮ - ১৮তম উজালা সিনেমা এক্সপ্রেস পুরস্কারে সম্মানসূচক অতিথি পুরস্কার
   ২০০২ - নিউ ইয়র্কে জি গোল্ড বলিউড মুভি পুরস্কারের আজীবন সম্মাননা পুরস্কার
   ২০০৩ - ফিল্মফেয়ার আজীবন সম্মাননা পুরস্কার
   ২০০৪ - মার্কিন যুক্তরাষ্ট্রের আটলান্টিক সিটিতে "ভারতীয় চলচ্চিত্রের কিংবদন্তি" পুরস্কার
   ২০০৫ - স্ক্রিন আজীবন সম্মাননা পুরস্কার
   ২০০৮ - সানসুই টেলিভিশন আজীবন সম্মাননা পুরস্কার
   ২০১২ - জি সিনে আজীবন সম্মাননা পুরস্কার
   ২০১২ - লায়ন্স গোল্ড পুরস্কার: সবচেয়ে চিরতরুণ প্রণয়ধর্মী নায়ক
  
  তথ্যসূত্র
  
  বহিঃসংযোগ
  
   
  
  বিষয়শ্রেণী:১৯৪২-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:২০শ শতাব্দীর ভারতীয় অভিনেতা
  বিষয়শ্রেণী:২১শ শতাব্দীর ভারতীয় অভিনেতা
  বিষয়শ্রেণী:ভারতীয় চলচ্চিত্র অভিনেতা
  বিষয়শ্রেণী:ভারতীয় চলচ্চিত্র প্রযোজক
  বিষয়শ্রেণী:ভারতীয় টেলিভিশন প্রযোজক
  বিষয়শ্রেণী:অমৃতসরের অভিনেতা
  বিষয়শ্রেণী:পাঞ্জাবের চলচ্চিত্র প্রযোজক
  বিষয়শ্রেণী:ফিল্মফেয়ার আজীবন সম্মাননা পুরস্কার প্রাপক
  বিষয়শ্রেণী:জি সিনে আজীবন সম্মাননা পুরস্কার প্রাপক
  বিষয়শ্রেণী:স্ক্রিন আজীবন সম্মাননা পুরস্কার প্রাপক
  বিষয়শ্রেণী:পাঞ্জাবি ব্যক্তি
  বিষয়শ্রেণী:হিন্দি চলচ্চিত্র অভিনেতা
title: জিতেন্দ্র